রাস্তা খুঁড়ে নিকাশি সংস্কারের কাজ শুরু হয়েছিল বছরখানেক আগে। কিন্তু নিকাশির কাজ নিটে গেলেও হাল ফেরেনি দক্ষিণ বেহালা রোডের।
এমনকী, মন্ত্রী পার্থ চট্টোপাধ্যায়ের উদ্যোগে শুরু হওয়া সরকারি বাস পরিষেবাও থমকে গিয়েছে নিছক রাস্তার কারণে। আনন্দনগর, ষষ্ঠীর মোড় থেকে দত্তের মাঠ, বকুলতলা হয়ে হাওড়া পর্যন্ত (৭সি) রুটের সরকারি বাসও বন্ধ। প্রায় দু-কিলোমিটার রাস্তা জুড়ে মানুষের যাতায়াতের একামাত্র ভরসা সাইকেল। খানাখন্দ আর গর্তে ভরা রাস্তা ধরে চলতে চায় না রিকশও। বেহালার ১২৫ এবং ১২৬ নম্বর ওয়ার্ডের কয়েক হাজার বাসিন্দা ছাড়াও ঠাকুরপুকুর অঞ্চলের বহু মানুষের যোগাযোগের একমাত্র মাধ্যম দক্ষিণ বেহালা রোড। হরিসভা, ঘোষপাড়া, নাটোর কলোনি, শীল পাড়া এলাকার বহু মানুষ ওই রাস্তা ব্যবহার করতেন।
কেইআইআইপি’র (কলকাতা এনভায়রনমেন্টাল ইমপ্রুভমেন্ট প্রোগ্রাম) প্রকল্পের আওতায় গত বছর পুজোর আগেই রাস্তা খুঁড়ে নিকাশি সংস্কারের কাজ শুরু হয়। দত্তের মাঠ থেকে বটতলা পর্যন্ত দূরত্বের কাজও কয়েক মাসের মধ্যে মিটে যায়। কিন্তু তারপরও রাস্তার খানাখন্দ বুজিয়ে রাস্তা আগের অবস্থায় ফিরিয়ে আনা হয়নি। দত্তের মাঠ সংলগ্ন এলাকায় নিকাশি সংস্কারের পরও রাস্তা উপচে পড়ছে জলে। 
স্থানীয় বিধায়ক তথা মন্ত্রী পার্থের উদ্যোগে ২০১৬ সালে শুরু হয় সরকারি বাস পরিষেবা। সেভেন সি ছাড়াও ১৮এ/১ রুটের একাধিক বাস চলত ওই রাস্তা দিয়ে। এখন শীলপাড়া থেকে বটতলা রুটে অটো চললেও দক্ষিণ বেহালা রুটে বাস কার্যত ঢুকতে পারে না। 
ঠাকুরপুকুর এলাকার বাসিন্দা দ্বিজেন মিশ্র একটি বেসরকারি সংস্থায় কাজ করেন। আগে বাসে যাতায়াত করতেন। গত কয়েক মাস ধরে বেহাল রাস্তার দশা দেখে সাইকেলে যাতায়াত করেন। তিনি বলেন, “খারাপ রাস্তায় ঝুঁকি নিয়ে পারাপার করতে হয়।”
বটতলা সংলগ্ন ব্যাবসায়ী সমিতির সম্পাদক বিনয় মিত্র বলেন, “রাস্তা খারাপ থাকায় অনেককেই শীলপাড়া ঘুরে যাতায়াত করতে হচ্ছে।”
১২৬ নম্বর ওয়ার্ডের কাউন্সিলর শিপ্রা ঘটক বলেন, “কেইআইআইপি’র কাজে আমরা হাত দিতে পারি না। বিষয়টি নিয়ে বেশ কয়েকবার বলা সত্ত্বেও তেমন কাজ হয়নি। দায়িত্বপ্রাপ্ত সংস্থা রাস্তায় ইটের খোয়া ছাড়া কিছুই ফেলেনি।”
কেইআইআইপি’র এক আধিকারিক জানান,“খুব তাড়াতাড়ি ওই রাস্তা মেরামতির কাজ শুরু হওয়ার কথা। বর্ষার আগে ওই কাজ শেষ করা হবে।”